משה טור-פז

משה ("קינלי") טור־פז (נולד ב-29 באפריל 1972, ט"ו באייר ה'תשל"ב) הוא חבר הכנסת מטעם יש עתיד וסגן יו"ר הכנסת, איש חינוך ישראלי. כיהן כראש מינהל חינוך ירושלים וכיו"ר תנועת נאמני תורה ועבודה. נולד כמשה קיילנגולד בארצות הברית לאשר ועדנה בעת ששהו בשליחות. המשפחה שבה לישראל כשהיה בן שנה. לאחר מספר שנים יצאו לשליחות בלונדון, וכשחזרו לישראל התגוררו בחיפה ובירושלים. למד בישיבת נווה שמואל ובישיבת הר עציון. הוא בעל תואר ראשון במחשבת ישראל ובמקרא ממכללת הרצוג ותואר שני בהיסטוריה של עם ישראל, מהאוניברסיטה העברית בירושלים. הוא בוגר תוכנית המנהיגות הבכירה של קרן וקסנר מחזור 2017. טור-פז הוא סגן-אלוף במילואים ושירת כמפקד גדודי הסיור של חטיבת שועלי מרום. בשנת 2005, לקראת תוכנית ההתנתקות מרצועת עזה, היה מיוזמי ומקימי פורום "יום פקודה", פורום קצינים דתיים למאבק בסרבנות. במלחמת חרבות ברזל שירת במילואים כקצין אג"ם באוגדת עזה. בשנים 2001–2005 כיהן כיו"ר תנועת "נאמני תורה ועבודה". שימש כסגן מנהל בית הספר פלך בירושלים, ובין השנים 2007–2012 ניהל את בית הספר העל-יסודי הדתי שק"ד בקיבוץ שדה אליהו. בשנת 2012 מונה על ידי ראש עיריית ירושלים ניר ברקת לראש מנהל החינוך בעיר (מנח"י), תפקיד אותו מילא עד ראשית שנת 2017. לאחר מכן היה מנכ"ל רשת החינוך של תנועת הקיבוץ הדתי. בשנת 2019 יצא לאור בהוצאת ידיעות ספרים ספרו "עיניים בגב – שישה מבטים בחינוך", העוסק במערכת החינוך בישראל. לקראת הבחירות לכנסת העשרים ואחת הצטרף למפלגת "יש עתיד" והוצב במקום ה-42 ברשימת "כחול לבן". הרשימה זכתה ב-35 מנדטים וטור-פז לא נבחר לכנסת. במקום זה הוצב גם במערכות הבחירות לכנסות העשרים ושתיים והעשרים ושלוש. ב-5 בינואר 2021 החל טור-פז לכהן כחבר כנסת מטעם סיעת "יש עתיד" בעקבות התפטרותה של חברת הכנסת עינב קאבלה. לקראת הבחירות לכנסת העשרים וארבע הוצב טור-פז במקום ה-21 ברשימת "יש עתיד" לכנסת ולא נכנס. במאי 2021 מונה למנכ"ל המועצה הציונית בישראל. הוא חזר לכנסת ב-9 ביולי 2021, לאחר התפטרותה מהכנסת של השרה מירב כהן במסגרת החוק הנורווגי. ב-21 בדצמבר 2021 מונה ליו"ר ועדת המשנה לחינוך הממלכתי דתי. היה חבר בוועדת חוץ וביטחון ובוועדת החינוך, התרבות והספורט של הכנסת. שימש כמתווך בין חסידות בעלז למשרדי הממשלה במגעים להכנסת לימודי ליבה לבתי הספר. לקראת הבחירות לכנסת העשרים וחמש הוצב במקום ה-22 ברשימת המפלגה, ונבחר לכנסת. הוא משמש כסגן יושב ראש הכנסת וכחבר בוועדת החינוך, התרבות והספורט ובוועדה המיוחדת לפניות הציבור של הכנסת. נשוי לשלומית, בתו של פרופסור אביעזר רביצקי, מנהלת מרכז ג'ואן וארווין ג'ייקובס לחברה משותפת במכון הישראלי לדמוקרטיה, ואב לחמישה. תושב הקיבוץ כפר עציון. דודתו הייתה הלוחמת אסתר ציילנגולד ודודו היה הדיפלומט יהודה אבנר. באוקטובר 2024 יצא לאור ספרו ח"כ במשמרת לילה : יומן מלחמה בהוצאת סלע מאיר. מדיה וקבצים בנושא משה טור-פז בוויקישיתוף משה טור-פז, דף שער בספרייה הלאומית משה טור-פז באתר ערוץ הכנסת ח"כ משה טור-פז, באתר הכנסת משה טור-פז, ברשת החברתית פייסבוק משה טור-פז, ברשת החברתית אקס (טוויטר) ח"כ משה טור-פז, באתר כנסת פתוחה שלמה פיוטרקובסקי, משה טור-פז מונה לִמְנהל מִנְהלת חינוך ירושלים, באתר ערוץ 7, י"א בתמוז תשע"ב 1 ביולי 2012 רשימת בוגרים, באתר קרן וקסנר כתבה אודות מנהלי בתי-ספר המשרתים כמפקדים בצה"ל. אלוף בן, יובל יועז ונדב שרגאי, קצינים מהציונות הדתית יוזמים שתי עצומות-נגד לסרבנים, באתר הארץ, 13 בינואר 2005 סיון חילאי, הכנסת אישרה העלאת שכר יומי למילואים - ח"כ מיש עתיד נאם במדים, באתר ynet, 9 בנובמבר 2023 יושבי ראש וחבר הנאמנים, באתר נאמני תורה ועבודה ליאת בכרך, טור-פז: "העבודה לשינוי במגזר החרדי היא עוד רבה מאוד", כל העיר, 29 ביוני 2017 "עיניים בגב", באתר "ידיעות ספרים" רשימת יש עתיד לכנסת ה-24, באתר ועדת הבחירות המרכזית עדו בן פורת, משה (קינלי) טור-פז מונה למנכ"ל המועצה הציונית בישראל, באתר ערוץ 7, 25 במאי 2021 עומר שרביט, 9,000 תלמידי בעלז עשויים לסלול את הדרך ללימודי ליבה בחינוך החרדי, באתר זמן ישראל, 9 בפברואר 2022 עו"ד שלומית רביצקי טור-פז, באתר המכון הישראלי לדמוקרטיה חבר הכנסת משה טור פז, באתר הכנסת ח"כ במשמרת לילה, באתר סלע מאיר